[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 9.6.2009

KOM(2009) 261 endelig

MEDDELELSE FRA KOMMISSIONEN TIL RÅDET OG EUROPA-PARLAMENTET

om gennemførelse af handlingsplanen for forenkling og forbedring af den fælles fiskeripolitik

MEDDELELSE FRA KOMMISSIONEN TIL RÅDET OG EUROPA-PARLAMENTET

om gennemførelse af handlingsplanen for forenkling og forbedring af den fælles fiskeripolitik

1. BAGGRUND

I december 2005 vedtog Kommissionen en handlingsplan for 2006-2008 om forenkling og forbedring af den fælles fiskeripolitik (KOM(2005) 647)[1]. Handlingsplanen er tænkt som et bidrag til Kommissionens initiativ til forenkling af lovgivningsrammerne til gavn for borgerne, erhvervslivet og forvaltningerne.

Europa-Parlamentet, Det Europæiske Økonomiske og Sociale Udvalg, Den Rådgivende Komité for Fiskeri og Akvakultur og Rådet (fiskeriministrene) gennemgik planen og gav udtryk for deres støtte dertil.

Foranstaltningerne i planen er med jævne mellemrum blevet suppleret med de foranstaltninger, der indgår i Kommissionens årlige rullende forenklingsprogram.

Medlemsstaterne er ved hjælp af halvårlige situationsrapporter[2] blevet informeret om de foranstaltninger, der er truffet i fiskerisektoren i henhold til dagsordenen for bedre lovgivning[3]. Foranstaltningerne tager sigte på at opnå større klarhed i lovgivningen, reducere administrationsudgifterne, højne kvaliteten af nye initiativer og rationalisere procedurerne for dataoverførsel.

Nu er tiden inde til at gøre status over de fremskridt, der er gjort indtil nu, og overveje, hvilke nye initiativer der er behov for, og hvordan eventuelle mangler kan udbedres. Dette er også en passende lejlighed til at se nærmere på, hvilke forenklingsforanstaltninger der er truffet på medlemsstatsniveau, eftersom bedre lovgivning er et fælles mål for både EU og medlemsstaterne. Da Kommissionen kun har modtaget begrænset feedback fra medlemsstaterne, er det imidlertid ikke muligt på nuværende tidspunkt at rapportere om deres tiltag[4].

2. HANDLINGSPLANENS INDHOLD

I overensstemmelse med de mål, der er opstillet i handlingsplanen, gennemgås fremskridtene på følgende områder:

- screening af fiskerilovgivningen (gældende EU-ret)

- de vigtigste lovgivningsforslag, der er vedtaget indtil nu

- reduktion af de administrative byrder, som den fælles fiskeripolitiks regler medfører for fiskerne.

2.1. Gældende EU-ret

Kommissionen har iværksat en screening af de gældende EU-bestemmelser for at afklare, om der er behov for at ophæve eller kodificere nogle af retsakterne for at opnå større klarhed i lovgivningen og samtidig reducere antallet af gældende retsakter[5].

I Register over Gældende EF-retsforskrifter er retsakterne på fiskeriområdet samlet i kapitel 04. Antallet af retsakter er steget støt, og pr. 1. marts 2009 indeholdt registret 795 retsakter.

At en sektor som fiskeriet, der har begrænset økonomisk betydning og et begrænset antal aktører, reguleres af så mange retsakter, kræver en forklaring. Der er tre hovedårsager til dette.

For det første er der et problem med klassificeringen af retsakter under de forskellige overskrifter. Nogle retsakter er i øjeblikket opført under flere forskellige afsnit af kapitel 04, hvorved antallet af retsakter naturligvis forøges.

For det andet udarbejder de regionale fiskeriorganisationer i øjeblikket mange henstillinger og bestemmelser, som skal gennemføres i EU-lovgivningen, hvilket resulterer i mange specifikke retsakter. Denne situation vil dog blive bedre, når først de fleste af fiskeriorganisationernes bestemmelser er gennemført i EU-lovgivningen.

For det tredje omfatter det gældende lovgivningskorpus forældede retsakter, dvs. retsakter, der ingen retsvirkning har, selvom de formelt stadig er i kraft. Disse bør fjernes fra den gældende lovgivning. Under screeningen af lovgivningen blev der identificeret ca. 60 forældede retsakter. Det foreslås at ophæve disse ved hjælp af retsakter, der har samme form som dem, der skal ophæves[6].

Endelige vil antallet af retsakter kunne reduceres, fordi nogle allerede er blevet kodificeret[7], mens andre vil blive det[8]. Dette vil navnlig vise sig efter vedtagelsen af den nye fiskerikontrolordning, som betyder, at ikke mindre end 11 forordninger skal ændres.

Disse tiltag vil gøre det lettere for brugerne at få adgang til og finde rundt i fiskerilovgivningen. Denne overvejelse lå også til grund for beslutningen om at angive den lovgivning, der gælder for hvert havområde, på det europæiske havatlas[9], som er et projekt, der går ud på at kortlægge den arealmæssige rækkevidde af EU's havpolitik. Et sådant værktøj vil give de berørte parter mulighed for hurtigt at danne sig et overblik over, hvilke lovkrav der gælder i EU’s forskellige havområder.

2.2. De vigtigste lovgivningsinitiativer

De vigtigste lovgivningsinitiativer i handlingsplanen og i Kommissionens rullende forenklingsprogram vedrører følgende områder:

a) rationel udnyttelse af fiskeressourcerne

b) indsamling af fiskeridata

c) overvågning af fiskeriet

d) offentlig støtte.

a) Når det gælder forenkling af de retsakter, der vedrører bevarelsesmål, er flere af de forordninger, der fastsætter de årlige TAC’er og kvoter, blevet ændret for at opnå større klarhed, uden at de dog er blevet til en slags opsamlingsretsakter for flest mulig bestemmelser.

Det mest bemærkelsesværdige initiativ er imidlertid indførelsen af en ny arbejdsmetode for forberedelsen af de årlige rådsafgørelser om fiskerimuligheder. Dette foregår nu med større deltagelse af de berørte parter og bedre koordinering af den videnskabelige rådgivning. Kommissionen forelægger således i god tid inden de årlige forslag til retsakter en meddelelse med en politikerklæring om fiskerimulighederne for det følgende år[10]. Denne arbejdsmetode har vist sig at være effektiv og give bedre resultater, navnlig fordi aktørerne høres allerede under forberedelsen af de retsakter, der har så stor betydning for sektoren.

Et andet vigtigt initiativ er forslaget til Rådets forordning om bevarelse af fiskeressourcerne gennem tekniske foranstaltninger[11]. Dette forslag, som er udarbejdet efter bred høring af de berørte parter, tager også sigte på forenkling. For det første kommer den nye forordning til at erstatte den gældende forordning, som er blevet vanskelig at læse, fordi den er ændret flere gange. For det andet indfører den nye retsakt forenklede og harmoniserede foranstaltninger, der er afpasset de regionale aspekter. For det tredje fastsætter den klart, hvilke retningslinjer der henhører under Rådets kompetence. For det fjerde pålægger den Kommissionen ansvaret for at vedtage de rent tekniske regler for de fire regioner, og sidst men ikke mindst overdrager den medlemsstaterne forvaltningsbeføjelser på nøje fastlagte betingelser. Desværre har de forskellige parters forbehold forsinket vedtagelsen af denne længe ventede retsakt.

b) Den fælles fiskeripolitik skal være baseret på videnskabelige, tekniske og økonomiske analyser af bedste kvalitet. Indsamling af relevante fiskeridata er derfor af største betydning. Det var nødvendigt at revidere den gældende EU-regelramme for navnlig at forbedre kvaliteten af de indsamlede data og fremme samarbejdet medlemsstaterne imellem. Erfaringerne har ligeledes vist, at der var behov for at rationalisere indsamlingen af de relevante data og undgå dobbeltarbejde. Ordningen bør også være konsekvent og omkostningseffektiv. Med disse mål for øje blev der udarbejdet en ny EF-ramme for indsamling af data[12]. Også gennemførelsesbestemmelserne til forordningen blev udformet således, at det er muligt at reducere den administrative byrde og samtidig fremme anvendelsen af elektroniske midler[13].

c) Tilsyn med og kontrol og overvågning af fiskeriet er en væsentlig del af den fælles fiskeripolitik. Der har eksisteret kontrolforanstaltninger, lige siden den fælles fiskeripolitik blev indført, og antallet af dem er steget støt. Det er derfor ikke overraskende, at lovbestemmelserne på dette område er meget komplekse og dyre at gennemføre. Kontrolordningens kompleksitet kan forklares med de lagvis af bestemmelser fordelt på forskellige forordninger, der i årenes løb er tilføjet, generelt som følge af forpligtelser ifølge international ret. I nogle tilfælde overlapper reglerne hinanden, hvis de da ikke ligefrem er modstrid med hinanden. Den gældende ordning er desuden dyr og tung at administrere for forvaltningerne og fiskerisektoren, fordi den omfatter så mange administrative krav.

En grundig revision af kontrolordningen er derfor centrum for bestræbelserne på at forenkle den fælles fiskeripolitik. I dette øjemed er der fremsat en række forslag vedrørende:

- omarbejdning af de gældende kontrolbestemmelser

- bekæmpelse af ulovligt fiskeri

- fremme af brugen af nye teknologier

- forvaltning af fiskeritilladelser.

Hvis forslagene vedtages, vil vi få én enkelt retsakt, der fastsætter de generelle regler for alle aspekter af fiskerikontrollen[14], og en generel ordning, der har til formål at bekæmpe ulovligt fiskeri, uanset hvor dette udøves, og som vil kunne gøre brug af verdens mest avancerede kontrolstandarder og -teknologier[15]. Med den nye lovgivning tages der desuden et modigt skridt i retning af papirløs registrering og indberetning af fiskerioplysninger[16], og den tilvejebringer et ensartet, forenklet og brugervenligt system for ansøgning om tilladelser til at fiske uden for EF-farvandene[17].

Takket være disse initiativer er der opnået større klarhed og konsekvens i lovgivningen, som desuden er blevet mindre dyr at gennemføre, jf. beskrivelsen i kapitel 4.

Blandt de initiativer, der tager sigte på at forbedre og forenkle kontrolreglerne, bør nævnes udkastet til Kommissionens forordning om fastsættelse af harmoniserede EF-omregningskoefficienter for EF-fiskerfartøjer og om ændring af Kommissionens forordning (EØF) nr. 2807/83.

Omregningskoefficienterne anvendes til at omregne fisks forarbejdede vægt til den pågældende arts levende vægt og har hovedsagelig til formål at sikre, at oplysningerne i logbogen er korrekte. Medlemsstaternes førhen forskellige omregningskoefficienter skabte vanskeligheder og en vis ulighed, når det gælder kontrol og håndhævelse. Det var derfor nødvendigt at forenkle og harmonisere omregningskoefficienterne på EU-niveau. I nævnte udkast til forordning fastsættes der derfor EF-omregningskoefficienter og præstationskoder, som de nationale forvaltninger skal anvende ved beregningen af kvoteudnyttelsen, og som føreren af et fiskerfartøj skal anvende til at danne sig et skøn over de ombordværende mængders levende vægt og til beregning af mængdernes levende vægt ved landing.

d) Der kan under særlige omstændigheder ydes statsstøtte til virksomheder, som enten finansieres af medlemsstatens budget eller EU-budgettet. For at opnå større klarhed i lovgivningen, ved bl.a. at reducere antallet af retsakter, består de nye bestemmelser om Det Finansielle Instrument til Udvikling af Fiskeriet af en enkelt forordning[18] plus gennemførelsesbestemmelser[19]. For at gøre det mindre omstændeligt at yde støtte, skal medlemsstaternes finansielle bidrag til foranstaltninger, der medfinansieres af Den Europæiske Fiskerifond, og som er led i et operationelt program, ikke vurderes efter EU-reglerne om statsstøtte til fiskerisektoren. Denne fritagelse er for nylig blevet udvidet til at gælde for støtte, som medlemsstaterne yder inden for rammerne af specifikke foranstaltninger til fordel for virksomheder, der er berørt af den økonomiske krise som følge af de høje oliepriser i 2008[20].

Hvad angår økonomisk støtte til virksomheder i fiskeri- og akvakultursektoren, som finansieres over de nationale budgetter, skal der her nævnes to initiativer, som har resulteret i en forenkling af procedurerne. Det samlede beløb, der i henhold til forordningen om de minimis-støtte må ydes en virksomhed i en treårsperiode, uden at støtten skal anmeldes til Kommissionen, er nu forhøjet til 30 000 EUR pr. virksomhed[21]. Der er desuden vedtaget en forordning[22], som på bestemte betingelser fritager visse former for støtte, som ydes virksomheder, der beskæftiger sig med fremstilling, forarbejdning og afsætning af fiskevarer, fra kravet om forudgående anmeldelse til Kommissionen, eftersom denne støtte pr. definition anses for at være i overensstemmelse med EU-lovgivningen. Denne retsakt vedrører alle små og mellemstore virksomheder, dvs. næsten alle virksomheder i EU, og letter den administrative byrde betydeligt.

3. DATAFORVALTNING

For at kunne udarbejde effektive foranstaltninger, der skal resultere i bæredygtig udnyttelse af de levende marine ressourcer, og for at kunne overvåge, om disse foranstaltninger gennemføres korrekt og ensartet, skal Kommissionens medarbejdere samle og analysere en betragtelig mængde oplysninger, som hovedsagelig stammer fra medlemsstaternes indberetninger i løbet af året. Selvom de teknologiske fremskridt har resulteret i mere rettidige oplysninger af langt bedre kvalitet, kræver forvaltningen af så enorme mængder oplysninger konstant forbedring af dataforvaltningssystemerne.

Kommissionen har derfor siden 1990’erne stået i spidsen for indførelsen af nye teknologier i fiskerisektoren og har fremmet deres anvendelse, udbredelse og videreudvikling på nationalt plan. Der er f.eks. tale om FOS (satellitbaserede fartøjsovervågningssystemer), som er et effektivt værktøj til fjernovervågning af fartøjsaktiviteter.

I handlingsplanen om forenkling sættes der særlig fokus på større brug af informationsteknologi med henblik på at fremme papirløs registrering og indberetning af fiskerioplysninger og papirløs forvaltning af tilladelser til EU-fartøjer og tredjelandsfartøjer[23]. Der er udviklet specifikke og detaljerede kommunikationssystemer, som f.eks. det elektroniske rapporteringssystem (Electronic Reporting System - ERS) og systemet for forvaltning af fiskeritilladelser (Fishing Authorisation Permits - FAP). Disse it-værktøjer supplerer de værktøjer, der har til formål at forvalte håndteringen af oplysninger vedrørende flåde- og fartøjsaktiviteter og afsætning af fiskevarer. Det er muligt at videreudvikle nettene ved hjælp af et link til EDMONET, det europæiske havobservations- og –datanetværk, som Kommissionen i henhold til meddelelsen om en integreret EU-havpolitik [24].vil tage initiativ til at oprette.

4. REDUKTION AF DEN ADMINISTRATIVE BYRDE

Indsamling og indberetning af oplysninger foregår på grundlag af bestemmelser i EU-lovgivningen. Antallet af rapporteringsforpligtelser[25] er steget konstant i løbet af årene. Rapporteringsforpligtelserne giver årsag til administrative omkostninger for forvaltningerne og de erhvervsdrivende og bør fjernes, hvis de er unødvendige. Efter vedtagelsen af handlingsplanen har Kommissionen derfor iværksat en gennemgang af de rapporteringsforpligtelser, der har grundlag i den fælles fiskeripolitik, med det formål at ophæve de forpligtelser, der er forældede, overflødige eller af begrænset nytte. Når gennemgangen er afsluttet, vil de rapporteringsforpligtelser, der er nødvendige for gennemførelsen af den fælles fiskeripolitik eller for fiskerikontrollen, blive indført i en særlig database, som medlemsstaterne har adgang til (OBONT: OBligation On the NeT). Dette værktøj sætter medlemsstaternes forvaltninger i stand til at holde sig informeret om, hvilke oplysninger de skal meddele Kommissionen, i hvilket format og hvornår.

Rådet understregede på mødet i marts 2007, at reduktion af de administrative byrder er en vigtig foranstaltning, der kan sætte skub i Europas økonomi. Rådet fastsatte desuden, at de byrder, der stammer fra EU-lovgivningen, i 2012 skal være reduceret med 25 % [26].

Den fælles fiskeripolitik skal yde sit bidrag til dette mål og indgår som et af de 13 prioriterede områder, som Kommissionen har udpeget til gennemgang og måling af de administrative omkostninger. Fiskerikontrolordningen[27], som logisk nok giver årsag til langt de fleste rapporteringsforpligtelser, er udvalgt til kortlægning og måling efter EU's standardomkostningsmodel (SCM[28] ) af de omkostninger, der opstår som følge af sådanne forpligtelser. Denne model anvendes hovedsagelig til at beregne den mængde tid og penge, som virksomhederne anvender på at opfylde retlige krav om oplysninger til de offentlige myndigheder eller tredjeparter (rapportering, inspektion, statistikker osv.).

Ifølge skøn foretaget af en ekstern konsulent resulterede de rapporteringsforpligtelser, der følger af den gældende fiskerikontrolordning, i omkostninger for virksomhederne på ca. 80 mio. EUR, hovedsagelig på grund af registrering af data i logbøger, landingsopgørelser og salgsnotaer[29].

Den nye kontrolordning, som indebærer mere udbredt anvendelse af informations- og kommunikationsteknologi og effektiv brug af databaser, vil resultere i en reduktion af den administrative byrde for fiskerisektoren svarende til næsten 30 % af de nuværende omkostninger.

Omkostningerne i fiskerisektoren er ikke blot reduceret som følge af initiativerne i ” Handlingsprogrammet for reduktion af administrative byrder i Den Europæiske Union ”[30], men også som følge af andre foranstaltninger. Som eksempel på en skræddersyet foranstaltning på sundhedsområdet kan nævnes fritagelsen af fartøjer, der er under 12 m, og som fisker i korte perioder på under 24 timer, fra registrerings- og kontrolforpligtelserne under HACCP-ordningen (risikoanalyse og kritiske kontrolpunkter). Dette skulle kunne give besparelser på ca. 14 mio. EUR[31].

I nærmeste fremtid vil der blive taget et elektronisk system for behandling af ansøgninger om og udstedelse af fiskeritilladelser til fartøjer i brug, som også vil reducere omkostningerne for virksomhederne betydeligt. Et af målene for den kommende reform af den fælles fiskeripolitik er desuden at reducere behovet for central dataforvaltning, som varetages af Kommissionen[32].

5. KONSEKVENSANALYSE

En konsekvensanalyse har til formål at strukturere og støtte udviklingen af politikker. Den tager sigte på at højne kvaliteten af Kommissionens forslag og samtidig fremme forenkling af lovkomplekset. Dermed skulle det være muligt at udarbejde forslag, som står i forhold til målet. Der skal ligeledes tages hensyn til forslagenes forventede økonomiske, miljømæssige og sociale konsekvenser. En konsekvensanalyse kan derfor resultere i, at en foranstaltning forkastes.

Der er foretaget konsekvensanalyse af 16 initiativer i fiskerisektoren, hvoraf 13 er blevet gennemgået af Udvalget for Konsekvensanalyse, som er et rådgivende organ oprettet af Kommissionen i 2006 for at sikre mere ensartede konsekvensanalyser af høj kvalitet. Udvalgets udtalelser om de forslag, der er fremsat på fiskeriområdet, er offentliggjort på nedenstående websted[33].

Generaldirektoratet for Maritime Anliggender og Fiskeri har tilpasset sin administrative struktur for at opfylde de krav, der er forbundet med konsekvensanalyse fuldt ud. Medarbejderne har gennemgået særlige kurser og holdes ajour med udviklingen for at kunne foretage den bedst mulige vurdering af vigtige initiativer.

6. HØRING AF INTERESSEREDE PARTER

Kommissionen går stærkt ind for i højere grad at inddrage de interesserede parter i en mere gennemsigtig høringsproces, der vil medvirke til at styrke Kommissionens ansvarlighed. Derfor hører Kommissionen regelmæssigt sektorens aktører, navnlig gennem Den Rådgivende Komité for Fiskeri og Akvakultur[34] og de regionale rådgivende råd[35], hvoraf der nu er syv.

Kommissionen har inden for rammerne af Den Rådgivende Komité for Fiskeri og Akvakultur tilrettelagt 49 møder i arbejdsgrupperne og 12 plenarmøder. Komitéen uarbejdede 21 henstillinger til Kommissionen og 18 udtalelser og holdningsdokumenter. Den rådgav ligeledes mundtligt i forbindelse med 16 høringer, som Kommissionen gennemførte i denne periode. Hovedlinjerne i reformen af den fælles fiskeripolitik vil blive drøftet af en ad hoc-gruppe.

I samme periode tilrettelagde Kommissionen ca. 60 møder i de regionale rådgivende råd, tilsendte dem ca. 10 høringsdokumenter om året og modtog ca. 250 henstillinger.

Foruden de målrettede høringer har Kommissionen ligeledes hørt de berørte parter ved at lægge spørgeskemaer på Kommissionen websted om forskellige emner, som f.eks. havpolitikken, bekæmpelse af ulovligt, urapporteret og ureguleret fiskeri (IUU-fiskeri), hajer, fiskerikontrol og –håndhævelse og senest om Grønbogen ” Reform af den fælles fiskeripolitik ”.

7. HANDLINGSPLAN

Selvom de mål, som Kommissionen satte sig i handlingsplanen, er nået, fortsætter bestræbelserne på at forenkle den lovgivning, der vedrører fiskeriet og relaterede aktiviteter, fordi bedre lovgivning er et fortløbende mål.

Kommissionen vil inkorporere målrettede initiativer til forenkling af den fælles fiskeripolitik i det arbejdsprogram, som den fremlægger årligt. I programmet for 2009 indgår bl.a. en revision af de regler, der vedrører den fælles markedsordning, med henblik på navnlig at opnå større klarhed i lovgivningen og reducere den administrative byrde gennem størst mulig anvendelse af elektronisk rapportering.

Ophævelse af nytteløse rapporteringsforpligtelser vil fortsat være et prioriteret mål, det samme gælder sammenfatning af lovbestemmelser i færre klart formulerede, tilgængelige retsakter.

Forenkling vil ligeledes blive holdt i erindring under reformen af den fælles fiskeripolitik, og der vil blive taget behørigt hensyn til den virkning, som Lissabon-traktatens procedureregler har for lovgivningsprocessen.

Kommissionen opfordrer medlemsstaterne til ligeledes at forpligte sig til at forenkle de lovgivningsmæssige rammer ved at ophæve unødvendige krav, der følger af den nationale lovgivning, og ved at fremme anvendelsen af ikt.

BILAG

Liste over retsakter, der indgår i ”Handlingsplanen om forenkling”

Forslag

- Forslag til Rådets forordning om bemyndigelse af Kommissionen til at godkende ændringer i protokoller til fiskeripartnerskabsaftaler indgået mellem Det Europæiske Fællesskab og tredjelande (KOM(2007) 595 af 15.10.2007)

- Forslag til Rådets forordning om bevarelse af fiskeressourcerne gennem tekniske foranstaltninger (KOM(2008) 324 af 4.6.2008)

- Forslag til Rådets forordning om oprettelse af en EF-kontrolordning med henblik på at sikre overholdelse af reglerne i den fælles fiskeripolitik (KOM(2008) 721 af 14.11.2008)

- Udkast til Kommissionens forordning om fastsættelse af EF-omregningskoefficienter og præstationskoder til omregning af fisks forarbejdede vægt til levende vægt og om ændring af Kommissionens forordning (EF) nr. 2807/83.

Meddelelser

- Meddelelse fra Kommissionen til Rådet og Europa-Parlamentet - Forbedret samråd om EF’s fiskeriforvaltning (KOM(2006) 246 af 24.5.2006)

- Meddelelse fra Kommissionen til Rådet - Fiskerimuligheder for 2007- Principerklæring fra Europa-Kommissionen (KOM(2006) 499 af 15.9.2006)

- Meddelelse fra Kommissionen til Rådet - Fiskerimuligheder for 2008 - Politikerklæring fra Europa-Kommissionen (KOM(2007) 295 af 6.6.2007)

- Meddelelse fra Kommissionen til Rådet - Fiskerimuligheder for 2009 - Politikerklæring fra Europa-Kommissionen (KOM(2008) 331 af 30.5.2008)

- Meddelelse fra Kommissionen til Rådet og Europa-Parlamentet om bedre fiskerikapacitets- og fiskeriindsatsindikatorer inden for den fælles fiskeripolitik (KOM(2007) 39 af 5.2.2007)

- Meddelelse fra Kommissionen om formel anerkendelse af forældelsen af en række EF-retsakter på fiskeriområdet (EUT C 43 af 21.2.2009, s. 2).

Rådets retsakter

- Rådets beslutning 200 9/xx/EC om ophævelse af direktiv 83/515/EØF og 11 forældede beslutninger og afgørelser om den fælles fiskeripolitik.

- Rådets afgørelse 2007/409/EF om ændring af afgørelse 2004/585/EF om oprettelse af regionale rådgivende råd som led i den fælles fiskeripolitik (EUT L 155 af 15.6.2007, s. 68)

- Rådets forordning (EF) nr. 1198/2006 om Den Europæiske Fiskerifond (EUT L 223 af 15.8.2006, s.1)

- Rådets forordning (EF) nr. 1941/2006 af 11. december 2006 om fastsættelse for 2007 af fiskerimuligheder og dertil knyttede betingelser for visse fiskebestande og grupper af fiskebestande gældende for Østersøen (EUT L 367 af 22.12.2006, s. 1)

- Rådets forordning (EF) nr. 1966/2006 om elektronisk registrering og indberetning af fiskerioplysninger og om teledetektionsmetoder (EUT L 409 af 30.12.2006, s.1)

- Rådets forordning (EF) nr. 41/2007 af 21. december 2006 om fastsættelse for 2007 af fiskerimuligheder og dertil knyttede betingelser for visse fiskebestande og grupper af fiskebestande gældende for EF-farvande og for EF-fartøjer i andre farvande, som er omfattet af fangstbegrænsninger (EUT L 15 af 20.1.2007, s. 1)

- Rådets forordning (EF) nr. 1098/2007 af 18. september 2007 om en flerårig plan for torskebestandene i Østersøen og fiskeriet, der udnytter disse bestande, om ændring af forordning (EØF) nr. 2847/93 og om ophævelse af forordning (EF) nr. 779/97 (EUT L 248 af 22.9.2007, s. 1)

- Rådets forordning (EF) nr. 199/2008 om fastlæggelse af en EF-ramme for indsamling, forvaltning og anvendelse af data i fiskerisektoren samt støtte til videnskabelig rådgivning vedrørende den fælles fiskeripolitik (EUT L 60 af 5.3.2008, s. 1)

- Rådets forordning (EF) nr. 1005/2008 af om en EF-ordning, der skal forebygge, afværge og standse ulovligt, urapporteret og ureguleret fiskeri, om ændring af forordning (EØF) nr. 2847/93, (EF) nr. 1936/2001 og (EF) nr. 601/2004 og om ophævelse af forordning (EF) nr. 1093/94 og (EF) nr. 1447/1999 (EUT L 286 af 29.10.2008, s. 1)

- Rådets forordning (EF) nr. 1006/2008 af om tilladelser til EF-fiskerfartøjers fiskeri uden for EF-farvande og tredjelandsfartøjers adgang til EF-farvande, om ændring af forordning (EØF) nr. 2847/93 og (EF) nr. 1627/94 og om ophævelse af forordning (EF) nr. 3317/94 (EUT L 286 af 29.10.2008, s. 33)

- Rådets forordning (EF) nr. xx/2009 om ophævelse af 14 forældede forordninger om den fælles fiskeripolitik.

Kommissionens retsakter

- Kommissionens beslutning 2009/309/EF om ophævelse af 13 forældede beslutninger om den fælles fiskeripolitik (EUT L 90 af 2.4.2009, s. 24)

- Kommissionens forordning (EF) nr. 498/2007 om gennemførelsesbestemmelser til Rådets forordning (EF) nr. 1198/2006 om Den Europæiske Fiskerifond (EUT L 120 af 10.5.2007, s.1)

- Kommissionens forordning (EF) nr. 875/2007 om anvendelse af EF-traktatens artikel 87 og 88 på de minimis-støtte i fiskerisektoren og om ændring af forordning (EF) nr. 1860/2004 (EUT L 193 af 25.7.2007, s. 6)

- Kommissionens forordning (EF) nr. 696/2008 om gennemførelsesbestemmelser til Rådets forordning (EF) nr. 104/2000 for så vidt angår udvidelse af visse regler, som er fastsat af producentorganisationerne inden for fiskevaresektoren, til også at omfatte ikke-medlemmer (EUT L 195 af 24.7.2008, s. 6)

- Kommissionens forordning (EF) nr. 736/2008 af 22. juli 2008 om anvendelse af EF-traktatens artikel 87 og 88 på statsstøtte til små og mellemstore virksomheder, der beskæftiger sig med fremstilling, forarbejdning og afsætning af fiskevarer (EUT L 201 af 30.7.2008, s. 16)

- Kommissionens forordning (EF) nr. 665/2008 af 14. juli 2008 om gennemførelsesbestemmelser til Rådets forordning (EF) nr. 199/2008 om fastlæggelse af en EF-ramme for indsamling, forvaltning og anvendelse af data i fiskerisektoren samt støtte til videnskabelig rådgivning vedrørende den fælles fiskeripolitik (EUT L 186 af 15.7.2008, s.3)

- Kommissionens forordning (EF) nr. 1077/2008 af 3. november 2008 om fastlæggelse af gennemførelsesbestemmelser til Rådets forordning (EF) nr. 1966/2006 om elektronisk registrering og indberetning af fiskerioplysninger og om teledetektionsmetoder og om ophævelse af forordning (EF) nr. 1566/2007 (EUT L 295 af 4.11.2008, s. 3)

- Kommissionens forordning (EF) nr. 148/2009 om ophævelse af 11 forældede forordninger om den fælles fiskeripolitik (EUT L 50 af 21.2.2009, s.10)

- Kommissionens forordning (EF) nr. 248/2009 om gennemførelsesbestemmelser til Rådets forordning (EF) nr. 104/2000 for så vidt angår meddelelser om anerkendelse af producentorganisationer og fastsættelse af priser og interventioner i forbindelse med den fælles markedsordning for fiskevarer og akvakulturprodukter (omarbejdet) (EUT L 79 af 25.3.2009, s. 7).[pic][pic][pic][pic][pic][pic][pic][pic][pic][pic][pic][pic][pic][pic][pic][pic][pic][pic][pic][pic][pic][pic][pic][pic]

[1] Se også Kommissionens meddelelse: ”Muligheder for at forenkle og forbedre den fælles fiskeripolitiks lovgivningsmæssige rammer” (KOM(2004) 820) og arbejdsdokumentet fra Kommissionens tjenestegrene: ”Analysis of the possibilities of simplification and improvement of the regulatory environment of the CFP and its implementation” (SEK(2004) 1596).

[2] http://ec.europa.eu/fisheries/cfp/simplification/action_plan_en.htm.

[3] EU, Bedre lovgivning – enkelt forklaret , 2006.

[4] Tjekkiet og Slovakiet har fremsendt oplysninger.

[5] KOM(2003) 71 og KOM(2006) 689.

[6] Kommissionens forordning (EF) nr. 148/2009 om ophævelse af 11 forældede forordninger om den fælles fiskeripolitik, Kommissionens beslutning 2009/309/EF om ophævelse af 13 forældede beslutninger om den fælles fiskeripolitik, KOM(2009) 88 og KOM(2009) 89). I de tilfælde, hvor der ikke længere var et retsgrundlag, er retsakterne ophævet ved hjælp af en formel forældelsesanerkendelse (2009/C 43/02).

[7] Kommissionens forordning (EF) nr. 696/2008 om gennemførelsesbestemmelser til Rådets forordning (EF) nr. 104/2000 for så vidt angår udvidelse af visse regler, som er fastsat af producentorganisationerne inden for fiskevaresektoren, til også at omfatte ikke-medlemmer og Kommissionens forordning (EF) nr. 248/2009 om gennemførelsesbestemmelser til Rådets forordning (EF) nr. 104/2000 for så vidt angår meddelelser om anerkendelse af producentorganisationer og fastsættelse af priser og interventioner i forbindelse med den fælles markedsordning for fiskevarer og akvakulturprodukter.

[8] Kodificeringsprogrammet for 2009 omfatter Kommissionens forordning (EF) nr. 1438/2003 om gennemførelsesbestemmelser til EF's flådepolitik som fastsat i kapitel III i Rådets forordning (EF) nr. 2371/2002.

[9] SEK(2007) 1278, punkt 8.2.

[10] (KOM(2006) 499), KOM(2007) 295 og KOM(2008) 331.

[11] KOM(2008) 324.

[12] Rådets forordning (EF) nr. 199/2008 om fastlæggelse af en EF-ramme for indsamling, forvaltning og anvendelse af data i fiskerisektoren samt støtte til videnskabelig rådgivning vedrørende den fælles fiskeripolitik.

[13] Kommissionens forordning (EF) nr. 665/2008 om gennemførelsesbestemmelser til Rådets forordning (EF) nr. 199/2008.

[14] KOM(2008) 721. Dette initiativ er nævnt i Kommissionens arbejdsdokument ”Tredje statusrapport om strategien til forenkling af de lovgivningsmæssige rammer” (KOM(2009) 17, punkt 8).

[15] Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri, om ændring af forordning (EØF) nr. 2847/93, (EF) nr. 1936/2004 og (EF) nr. 601/1999 og om ophævelse af forordning (EF) nr. 1093/94 og (EF) nr. 1447/1999.

[16] Rådets forordning (EF) nr. 1966/2006 om elektronisk registrering og indberetning af fiskerioplysninger og om teledetektionsmetoder.

[17] Rådets forordning (EF) nr. 1006/2008 om tilladelser til EF-fiskerfartøjers fiskeri uden for EF-farvande og tredjelandsfartøjers adgang til EF-farvande, om ændring af forordning (EØF) nr. 2847/90 og (EF) nr. 1627/94 og om ophævelse af forordning (EF) nr. 3317/94.

[18] Rådets forordning (EF) nr. 1198/2006 2006 om Den Europæiske Fiskerifond.

[19] Kommissionens forordning (EF) nr. 498/2007 om gennemførelsesbestemmelser til Rådets forordning (EF) nr. 1198/2006 om Den Europæiske Fiskerifond. For at hjælpe medlemsstaterne med udarbejdelsen af programmer og evalueringer har Kommissionen vedtaget et vademecum (C(2007) 3812) og to notater (C(2007) 2572 og 2578).

[20] Artikel 4 i Rådets forordning (EF) nr. 744/2008 om et midlertidigt særligt initiativ til fremme af omstruktureringen af EF-fiskerflåderne, som er berørt af den økonomiske krise.

[21] Kommissionens forordning (EF) nr. 875/2007 om anvendelse af EF-traktatens artikel 87 og 88 på de minimis-støtte i fiskerisektoren og om ændring af forordning (EF) nr. 1860/2004.

[22] Kommissionens forordning (EF) nr. 736/2008 om anvendelse af EF-traktatens artikel 87 og 88 på statsstøtte til små og mellemstore virksomheder, der beskæftiger sig med fremstilling, forarbejdning og afsætning af fiskevarer.

[23] Medlemsstaterne har med et betydeligt finansielt bidrag fra EU kunnet installere udstyr og udvikle og opgradere deres tekniske strukturer (på grundlag af Rådets forordning (EF) nr. 861/2006 om EF-finansieringsforanstaltninger til gennemførelse af den fælles fiskeripolitik og havretten).

[24] KOM(2007) 575, punkt 3.2.3.

[25] Også kaldet informationskrav.

[26] Medlemsstaterne har også fastsat deres egne mål for reduktion af de administrative byrder (KOM(2009 17), bilag 10).

[27] Rådets forordning (EØF) nr. 2847/93 om indførelse af en kontrolordning under den fælles fiskeripolitik.

[28] SEK(2005) 791, ajourført i 2006.

[29] Toogtyve af medlemsstaterne er berørt af denne foranstaltning.

[30] KOM(2007) 23.

[31] Kommissionens forordning (EF) nr. 1243/2007 om ændring af bilag III til Europa-Parlamentets og Rådets forordning (EF) nr. 853/2004 om særlige hygiejnebestemmelser for animalske fødevarer.

[32] Grønbog - Reform af den fælles fiskeripolitik (KOM(2009) 163).

[33] http://ec.europa.eu/governance/impact/practice_en.htm

[34] Kommissionens afgørelse 1999/478/EF om fornyelse af Den Rådgivende Komité for Fiskevarer og Akvakulturprodukter.

[35] Rådets afgørelse 2004/585/EF om oprettelse af regionale rådgivende råd som led i den fælles fiskeripolitik.